b"\n_START_ARTICLE_\nCasa Apeztegu\xc3\xada\n_START_SECTION_\nDescripci\xc3\xb3\n_START_PARAGRAPH_\nSituada al sud-oest del nucli urb\xc3\xa0 de la poblaci\xc3\xb3 de Cadaqu\xc3\xa9s, orientada a la platja de ses Oliveres i a l'avinguda P\xc3\xa9rez del Pulgar, a primera l\xc3\xadnia de mar._NEWLINE_Edifici a\xc3\xafllat de planta irregular, amb la coberta de teula de dues vessants i distribu\xc3\xaft en soterrani, planta baixa i pis, aquest \xc3\xbaltim localitzat a l'extrem sud de la construcci\xc3\xb3. Fou concebut com a segona resid\xc3\xa8ncia unifamiliar i est\xc3\xa0 constru\xc3\xaft damunt les roques de la costa mitjan\xc3\xa7ant murs de pedra de la zona, a manera de prolongaci\xc3\xb3 del litoral. La fa\xc3\xa7ana orientada al mar presenta una plataforma inferior a la que s'accedeix a trav\xc3\xa9s d'unes escales. Al nivell superior hi ha un paviment de lloses de pissarra que continua a l'interior de l'edifici. La fa\xc3\xa7ana es caracteritza pels grans finestrals rectangulars, protegits amb persianes corredisses de lamel\xc2\xb7les blanques, que l'integren. La part posterior de l'edifici es tanca mitjan\xc3\xa7ant un pati pavimentat, que d\xc3\xb3na acc\xc3\xa9s a l'interior. La distribuci\xc3\xb3 interior de la casa es divideix en dos espais, la zona noble, amb diverses habitacions i la sala - menjador, localitzats al llarg de la fa\xc3\xa7ana principal; i la zona de servei, amb la cuina, el garatge i les habitacions del servei._NEWLINE_La construcci\xc3\xb3 combina els paraments arrebossats i emblanquinats amb els murs de pedra llicorella de la zona, perfectament integrada en el paisatge.\n_START_SECTION_\nHist\xc3\xb2ria\n_START_PARAGRAPH_\nA partir dels anys 50 Cadaqu\xc3\xa9s es va convertir en un centre cultural important, on es reunien personatges de la burgesia catalana i artistes internacionals de ress\xc3\xb2. Aquests fets, juntament amb l'increment de turisme, varen comportar la construcci\xc3\xb3 de noves cases d'estiueig i la reforma de les antigues introduint variacions lligades a les darreres tend\xc3\xa8ncies arquitect\xc3\xb2niques, encara que conservant, globalment, l'estil arquitect\xc3\xb2nic tradicional._NEWLINE_La casa es va projectar com a resid\xc3\xa8ncia unifamiliar per passar-hi les vacances i els caps de setmana."